หุ้นปิดลบ 5.29 จุด ลุ้นผลประชุมธนาคารกลางยุโรป เบร็กซิต ยังมีความไม่แน่นอน
หุ้นไทยวันที่ 10 ก.ย.62 ปิดตลาดที่ระดับ 1,665.93 จุด ลดลง 5.29 จุด (-0.32%) มูลค่าการซื้อขาย 58,277.80 ล้านบาท
10 ก.ย. 2562

หุ้นไทยวันที่ 10 ก.ย.62 ปิดตลาดที่ระดับ 1,665.93 จุด ลดลง 5.29 จุด (-0.32%) มูลค่าการซื้อขาย 58,277.80 ล้านบาท
นายณัฐพล คำถาเครือ ผู้อำนวยการฝ่ายวิเคราะห์หลักทรัพย์ บล.หยวนต้า (ประเทศไทย) กล่าวว่า ตลาดหุ้นไทยปรับตัวลงตามตลาดต่างประเทศ โดยตลาดหุ้นในภูมิภาคเอเชียวันนี้ก็ปรับตัวลง
เช่นเดียวกับตลาดในยุโรปที่เปิดซื้อขายเคลื่อนไหวในแดนลบ เนื่องจากต่างยังรอดูผลการประชุมธนาคารกลางยุโรป (อีซีบี) ในวันที่ 12 ก.ย.นี้ ซึ่งน่าจะมีการผ่อนคลายนโยบายการเงินเพิ่มเติม หากเป็นจริงก็จะช่วยหนุนให้เงินนอกไหลเข้ามาได้และในส่วนของยุโรปก็ยังมีความไม่แน่นอนเรื่องการแยกตัวของอังกฤษออกจากสหภาพยุโรป (เบร็กซิต)
สำหรับปัจจัยในประเทศ ตลาดมีความคาดหวังจากสถาบันจัดอันดับความน่าเชื่อถือ มูดี้ส์ อินเวสเตอร์ เซอร์วิส ที่อาจจะปรับอันดับเครดิตของไทยขึ้น จากที่มองเศรษฐกิจไทยยังแข็งแกร่ง
ทั้งนี้ อัตราผลตอบแทนพันธบัตรของทั่วโลกได้เริ่มฟื้นตัวขึ้น ทำให้นักลงทุนมีการปรับพอร์ตกันบ้าง โดยมีการโยกย้ายกลุ่มการลงทุน จากหุ้นในกลุ่มไอซีที ค้าปลีก ที่พักตัว ขณะที่หุ้นในกลุ่มแบงก์ พลังงาน และปิโตรเคมี ได้ขยับขึ้นมา
แนวโน้มการลงทุนในวันพรุ่งนี้ (11 ก.ย.) นายณัฐพล กล่าวว่า ตลาดฯคงจะนิ่ง ๆ วอลุ่มเทรดบางต่อเนื่องในช่วงรอดูผลการประชุม ECB โดยให้แนวรับ 1,660-1,665 จุด ส่วนแนวต้าน 1,675-1,680 จุด
 
5 หลักทรัพย์ที่มีมูลค่าการซื้อขายสูงสุด 
CPALL มูลค่าการซื้อขาย 3,161.71 ล้านบาท ปิดที่ 83.00 บาท ลดลง 1.25 บาท
SCB มูลค่าการซื้อขาย 2,951.92 ล้านบาท ปิดที่ 117.00 บาท เพิ่มขึ้น 1.50 บาท 
KBANK มูลค่าการซื้อขาย 2,451.25 ล้านบาท ปิดที่ 165.50 บาท เพิ่มขึ้น 5.00 บาท
TRUE มูลค่าการซื้อขาย 2,156.75 ล้านบาท ปิดที่ 5.55 บาท ลดลง 0.25 บาท
PTT มูลค่าการซื้อขาย 2,026.17 ล้านบาท ปิดที่ 45.50 บาท เพิ่มขึ้น 0.50 บาท